21 każ ġdid tal-COVID-19 f'Malta
Imtella' Awwissu 1, 2020 - Aġġornata 1 Ta' Awwissu, 2020 6:57pm Komplew jiżdiedu l-każi attivi tal-Covid-19. Fil-bulettin mediku għall-erbgħa u għoxrin siegħa sa nofsinhar tas-Sibt, l-awtoritajiet tas-saħħa qalu li saru record ta' swab testa, 1,748, li minnhom instabu 21 każ pożittiv.Il-maġġoranza tal-każi huma marbuta ma' każi rrapportati fl-aħħar jiem filwaqt li żewġ każi huma impurtati. Tliet każi ġodda huma ta' immigranti li diġà kienu fi kwarantina.Intqal li l-maġġoranza tal-każi l-ġodda huma ta' persuni li għandhom inqas minn 35 sena. Każ minnhom hu ta' anzjana ta' 80 sena.F'dawn l-erbgħa u għoxrin siegħa ma kienx hemm persuni li fiequ mill-virus. Gepostet von saħħa am Samstag, 1. August 2020 Fl-isfond ta' dawn in-numri, il-Knisja f'Malta ddeċidiet li din is-sena ma jsirux iktar pellegrinaġġi. L-isqfijiet fi stqarrija qalu li waslu għal din id-deċiżjoni wara li segwew l-indikazzjonijiet pubbliċi li qed jagħtu l-awtoritajiet tas-saħħa. Dawn l-iżviluppi seħħew l-għada li s-Supretendent tas-Saħħa Pubblika, Charmaine Gauci, tenniet li mhijiex favur li jsiru attivitajiet tal-massa. Tal-istess fehma l-Assoċjazzjoni Medika li appellat biex mit-Tnejn jiġu kkanċellati l-attivitajiet tal-massa għax jekk ma jsirx hekk, il-MAM qalet li l-pajjiż jirriskja li jitpoġġa fuq il-lista s-sewda tat-turiżmu tal-bqija tal-pajjiżi Ewropej b'konsegwenzi fuq l-irkupru ekonomiku tal-pajjiż. Il-MAM esprimiet diżappunt li l-Ministeru għat-Turiżmu bl-appoġġ tal-Uffiċċju tal-Prim Ministru qalet li għażlu li jinjoraw il-parir tas-Sovrintendenza dwar l-attivitajiet tal-massa li fi kliemhom kienu ta' riskju għoli ħafn. L-Assoċjazzjoni wriet il-fehma li l-ilbies tal-maskri fuq ġewwa għandu jkun infurzat b'multi kif qalet qed isir fil-pajjiżi Ewropej. Il-MAM qalet li qed tistenna r-reazzjoni tal-Gvern biex tiddeċiedi jekk jissospendix id-direttivi fil-qasam tas-saħħa ppjanati għat-Tnejn. Intant, il-MAM qalet li wara laqgħa mad-Deputat Prim Ministru, Chris Fearne, intlaħaq qbil fil-prinċipju fuq abbozz ta' dokument dwar kif fost oħrajn għandhom jiġu indirizzati l-perikli li jġibu magħhom l-attivitajiet tal-massa. Il-MAM qalet bħala sinjal ta' rieda tajba ssospendiet id-direttivi fil-qasam tas-saħħa għall-Erbgħa. Irrimarkat iżda li ġiet skedata laqgħa oħra għat-Tlieta li fi kliemha se tħoll u torbot kollox. L-Assoċjazzjoni tal-Lukandi u r-Ristoranti mill-banda l-oħra qalet li l-bilanċ bejn il-miżuri kontra l-imxija u l-ftuħ tal-ekonomija jassigura l-aħjar riżultati fil-ġlieda kontra l-pandemija. L-MHRA qalet li l-miżuri li tal-Gvern fosthom bil-ftuħ mill-ġdid tal-ajruport u bil-vouchers li tqassmu lin-nies, l-ekonomija bdiet tirkupra bil-mod il-mod u ġew salvati eluf ta' impjiegi fosthom fis-settur turistiku. L-Assoċjazzjoni wissiet iżda kontra pożizzjonijiet li sejħet estremi għax qalet li dawn jiggarantixxu riżultati li ddeskrivithom bħala diżastrużi għall-pajjiż. L-MHRA qalet li l-virus għadu jdur mas-saqajn u l-pajjiż jeħtieġ li jibqa' japplika protokolli biex filwaqt li tkun issalvagwardjata s-saħħa pubblika, il-ħajja tibqa' għaddejja.